吏隠堂爲鄭參議題
作者：張祈
朝代：宋

paragraphs: 平時谷口馳聲名，只今朝市心如水。
司馬政成方外趣，官事莫能相料理。
公堂卜築在人境，鍾阜孱顔是吾里。
瑶林瓊樹風塵外，白雪陽春談笑裏。
花間有酒可逃禪，客至忘吾還隠几。
便應詔登金馬門，樂此徜徉聊復爾。
君王神聖相伊周，虎豹空山不可留。
招我白雲二三子，彈冠徑出從公遊。